Waswa Ssempijja bba w’omuserikale akola ku kunoonyereza ku buzzi bw’emisango ku poliisi y’e Kanoni mu Gomba, Hellen Hashya yakwatiddwa abatuuze b’e Bukasa mu ggombolola y’e Kituntu mu Mpigi ng’agezaako okumenya edduuka ly’omutuuze.
Ssempijja ng’ono musawo wa kinnansi e Waduduma mu Bulo-Butambala okukwatibwa kiddiridde abatuuze b’e Bukasa okuwulira ababbi abamenya edduuka lya mutuuze munaabwe ategeerekeseeko erya Kigundu ne bakuba enduulu ababbi ne badduka ne balekawo emmotoka gye bagiddemu ekika kya Premio nnamba UAL 300T.
Oluvannyuma Ssempijja yakomyewo okuginona we baamukwatidde. Poliisi yeyamutaasizza ku batuuze olwo ekiruyi abatuuze ne bakimalira ku mmotoka eyabengeye n’eggwawo.
Okusinziira ku batuuze, babadde baludde nga baliimisa mmotoka y’ababbi eno era nga yasoose kulawuna akawungeezi olwo ne babalumba ku ssaawa 9:00 ez’ekiro ne batandika okumenya amaduuka.
Ssempijja ebyokubba abyegaanye n’ategeeza nti mmotokaye abadde agirese ku loogi ng’agenze kuwummulamu n’asanga nga bagigyewo kwe kugiwondera ne bamukwata. Yayise mukyala we omuserikale, Hashya amuyambe okumuwolerezaako kyokka poliisi n’emwongerayo e Mpigi.
Mu mmotoka mwasangiddwaamu magalo ennene, emisumeeni n’ebyuma ebirala ebyeyambisibwa mu kumenya amayumba ne jaketi y’amagye kyokka n’abyegaana nti kirabika mulwaddewe yeyabitaddemu.
lug_Latn lug_Latn lug_Latn lug_Latn lug_Latn lug_Latn